CELEX: 32021R0866
Language: fi
Date: 2021-05-28 00:00:00
Title: Komission täytäntöönpanoasetus (EU) 2021/866, annettu 28 päivänä toukokuuta 2021, täytäntöönpanoasetuksella (EU) 2018/886 käyttöön otettujen Amerikan yhdysvalloista peräisin olevia tiettyjä tuotteita koskevien kauppapoliittisten toimenpiteiden keskeyttämisestä

31.5.2021   
               
               
                  FI
               
               
                  Euroopan unionin virallinen lehti
               
               
                  L 190/94
               
            
         KOMISSION TÄYTÄNTÖÖNPANOASETUS (EU) 2021/866,
         annettu 28 päivänä toukokuuta 2021,
         täytäntöönpanoasetuksella (EU) 2018/886 käyttöön otettujen Amerikan yhdysvalloista peräisin olevia tiettyjä tuotteita koskevien kauppapoliittisten toimenpiteiden keskeyttämisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin oikeuksien harjoittamisesta kansainvälisten kauppasääntöjen soveltamista ja täytäntöönpanoa varten ja yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi annetun neuvoston asetuksen (EY) N:o 3286/94 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 654/2014 (1) ja erityisesti sen 7 artiklan 3 ja 4 kohdan,
         sekä katsoo seuraavaa:
         
                     (1)
                  
                  
                     Komissio antoi 20 päivänä kesäkuuta 2018 täytäntöönpanoasetuksen (EU) 2018/886 (2), joka koski Amerikan yhdysvalloista, jäljempänä ’Yhdysvallat’, peräisin olevia tiettyjä tuotteita koskevia kauppapoliittisia toimenpiteitä ja jossa säädetään lisätullien soveltamisesta joidenkin Yhdysvalloista peräisin olevien tuotteiden tuonnissa unioniin.
                  
               
                     (2)
                  
                  
                     Komissio esimerkiksi otti unionin puolesta käyttöön täytäntöönpanoasetuksen (EU) 2018/886 liitteissä I ja II lueteltuihin tuotteisiin sovellettavat lisätullit seuraavasti:
                     
                                 a)
                              
                              
                                 Liitteessä I lueteltuihin tuotteisiin kyseisen liitteen mukaisesti sovellettavat arvoon perustuvat 10 ja 25 prosentin lisätullit tulivat voimaan 21 päivänä kesäkuuta 2018 ja niitä oli tarkoitus soveltaa siihen asti, kunnes Yhdysvallat lopettaa suojatoimenpiteiden soveltamisen unionista peräisin oleviin tuotteisiin.
                              
                           
                                 b)
                              
                              
                                 Liitteessä II lueteltuihin tuotteisiin kyseisen liitteen mukaisesti sovellettavia arvoon perustuvia 10, 25, 35 ja 50 prosentin lisätulleja oli tarkoitus soveltaa 1 päivästä kesäkuuta 2021 tai siitä lähtien, kun WTO:n riitojenratkaisuelin on tehnyt päätöksen tai sille on ilmoitettu päätöksestä, jonka mukaan Yhdysvaltojen suojatoimenpiteet eivät ole WTO-sopimuksen asiaa koskevien määräysten mukaisia, jos tämä päivämäärä on aikaisempi, ja siihen asti kunnes Yhdysvallat lakkaa soveltamasta kyseisiä suojatoimenpiteitä unioniin.
                              
                           
               
                     (3)
                  
                  
                     Täytäntöönpanoasetuksen (EU) 2018/724 (3) hyväksymisen jälkeen komissio keskeytti unionin puolesta WTO:n puitteissa GATT 1994 -sopimuksen mukaisten tuontitullimyönnytysten soveltamisen Amerikan yhdysvaltojen kaupassa täytäntöönpanoasetuksen (EU) 2018/724 liitteissä I ja II lueteltujen tuotteiden osalta. Tämä mahdollisti lisätullien soveltamisen Yhdysvalloista peräisin olevien täytäntöönpanoasetuksen (EU) 2018/886 liitteissä I ja II lueteltujen tuotteiden tuonnissa.
                  
               
                     (4)
                  
                  
                     Täytäntöönpanoasetuksen (EU) 2018/886 johdanto-osan 7 kappaleessa säädetään, että komissio voi muuttaa kyseistä asetusta unionin puolesta, jos se katsoo sen tarpeelliseksi ottaakseen huomioon Yhdysvaltojen suojatoimenpiteisiin mahdollisesti tehtävät muutokset tai oikaisut.
                  
               
                     (5)
                  
                  
                     Unioni ja Yhdysvallat julkaisivat 17 päivänä toukokuuta 2021 yhteisen julkilausuman, jossa ne sopivat etsivänsä keinoja lopettaa WTO-erimielisyydet, jotka johtuvat siitä, että Yhdysvallat soveltaa EU:sta peräisin olevaan tuontiin tulleja 232 §:n mukaisesti. Tämän vuoksi unionin olisi keskeytettävä ylimääräisten arvotullien soveltaminen täytäntöönpanoasetuksen (EU) 2018/886 liitteessä II lueteltuihin tuotteisiin merkittävänä askeleena kohti rajoittavien toimenpiteiden vastavuoroista poistamista ja jotta voidaan tarjota tarvittava aika ja edellytykset asian poliittiselle ratkaisulle.
                  
               
                     (6)
                  
                  
                     Keskeytyksen olisi kestettävä 30 päivään marraskuuta 2021, mikä katsotaan riittäväksi ajaksi edellisessä kappaleessa mainittuihin tarkoituksiin.
                  
               
                     (7)
                  
                  
                     Asetuksen (EU) N:o 654/2014 7 artiklan 4 kohdan mukaisesti komissio voi hyväksyä välittömästi sovellettavia täytäntöönpanosäädöksiä, joilla keskeytetään kauppapoliittiset toimenpiteet kiireellisissä tapauksissa, jos keskeyttäminen liittyy kolmannen maan kyseessä olevan toimenpiteen muuttamiseen. Tämä asetuksen välitön soveltaminen on perusteltua, kun otetaan huomioon tavoite tarjota riittävästi aikaa ja asianmukaiset edellytykset asian ratkaisemiseksi, kuten 5 kappaleessa todetaan, ja sen vuoksi on tarpeen keskeyttää liitteen II tuleva soveltaminen, jotta liitteessä II lueteltuihin tuotteisiin ei sovelleta ylimääräisiä arvotulleja kyseisten tavoitteiden saavuttamiseksi tarvittavana aikana.
                  
               
                     (8)
                  
                  
                     Tämä asetus ei vaikuta siihen, että GATT 1994 -sopimuksen mukaisten tuontitullimyönnytysten soveltaminen Amerikan yhdysvaltojen kaupassa WTO:n puitteissa keskeytetään täytäntöönpanoasetuksen (EU) 2018/724 sekä liitteessä I että liitteessä II lueteltujen tuotteiden osalta, sellaisena ne ovat muutettuna täytäntöönpanoasetuksella (EU) 2018/886. Tällä asetuksella keskeytetään lisätuontitullien soveltaminen, mutta WTO-velvoitteiden keskeyttämistä jatketaan.
                  
               
                     (9)
                  
                  
                     Euroopan parlamentin ja neuvoston asetuksen (EU) 182/2011 (4) 8 artiklan mukaisesti viimeistään 14 päivän kuluttua tämän asetuksen hyväksymisestä komissio toimittaa sen Euroopan parlamentin ja neuvoston asetuksella (EU) 2015/1843 (5) perustetulle kaupan esteitä käsittelevälle komitealle lausuntoa varten,
                  
               ON HYVÄKSYNYT TÄMÄN ASETUKSEN:
         
            1 artikla
            EU keskeyttää täytäntöönpanoasetuksen (EU) 2018/886 liitteessä II lueteltujen tuotteiden tuontia koskevien 10, 25, 35 ja 50 prosentin ylimääräisten arvotullien soveltamisen 30 päivään marraskuuta 2021 asti, kyseinen päivämäärä mukaan lukien.
            Täytäntöönpanoasetuksen (EU) 2018/886 liitteessä II tarkoitettuja tulleja sovelletaan näin ollen 1 päivästä joulukuuta 2021.
         
         
            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä toukokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 189, 27.6.2014, s. 50, muutettu asetuksella (EU) 2015/1843 ja Euroopan parlamentin ja neuvoston asetuksella (EU) 2021/167 (EUVL L 49, 12.2.2021, s. 1).
         
            (2)  Komission täytäntöönpanoasetus (EU) 2018/886, annettu 20 päivänä kesäkuuta 2018, Amerikan yhdysvalloista peräisin olevia tiettyjä tuotteita koskevista tietyistä kauppapoliittisista toimenpiteistä ja täytäntöönpanoasetuksen (EU) 2018/724 muuttamisesta (EUVL L 158, 21.6.2018, s. 5).
         
            (3)  Komission täytäntöönpanoasetus (EU) 2018/724, annettu 16 päivänä toukokuuta 2018, Yhdysvalloista peräisin olevia tuotteita koskevista tietyistä kauppapoliittisista toimenpiteistä (EUVL L 122, 17.5.2018, s. 14).
         
            (4)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
         
            (5)  Euroopan parlamentin ja neuvoston asetus (EU) 2015/1843, annettu 6 päivänä lokakuuta 2015, unionin menettelyistä yhteisessä kauppapolitiikassa kansainvälisen kaupan säännöissä unionille annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (kodifikaatio) (EUVL L 272, 16.10.2015, s. 1).